© Анелия Николова Бойко Борисов

Лидерът на ГЕРБ Бойко Борисов обяви, че утре ще върне на президента неизпълнен проучвателния мандат за съставяне на правителство, за да не се губи време.

Той обаче имал подготвен списък с кандидати за министри, които ще оповести пред медиите.

"Утре ще приема мандата и още там ще обявя кабинета и ще върна мандата, така че да спестя време, около половин час, до даването на мандата на следващата партия", заяви в кулоарите на парламента Борисов.

Вчера президентът Росен Плевнелиев съобщи, че свиква в четвъртък консултации с парламентарните партии и според конституционните изисквания ще даде възможност първо на ГЕРБ като най-голяма парламентарна група да представи проект за министерски съвет.

В последната седмица бившият премиер Борисов неколкократно заяви, че се чувства длъжен да предложи кабинет независимо от практически нулевия шанс той да бъде одобрено от Народното събрание. Аргументът му беше, че има ангажимент пред избирателите си, както и че така ще посочи алтернатива на подготвяното от левицата правителство начело с Пламен Орешарски, което ще има подкрепата на ДПС и вероятно на "Атака".

Няма да представя правителството пред парламента, защото тройната коалиция вече е видна, така че само ще губя време, заяви днес Бойко Борисов.

Все още не е известно кога президентът Росен Плевнелиев ще връчи мандат на втората по големина група - БСП. Той вече обяви, че ще положи усилия конституционната процедура да мине възможно най-бързо, защото страната се нуждае от стабилност и работещи институции. Левицата и БСП също призоваха вчера да не се изчаква.

Подробности очаквайте по-късно на www.dnevnik.bg.